Na temelju članka 5. stavka 1. Zakona o sigurnosti prometa na cestama („Narodne novine“ broj: 67/08,48/10,74/11, 80/13, 158/13, 92/14, 64/15, 108/17, 70/19, 42/20, 85/22, 114/22 i 133/23) i članka 22. Statuta Grada Raba („Službene novine Primorsko-goranske županije“ broj: 4/21), Gradsko vijeće Grada Raba, na sjednici održanoj \_\_\_\_\_\_\_\_2024. godine, donosi

**ODLUKU O UVJETIMA ULASKA VOZILA U ZONU SMIRENOG PROMETA GRADA RABA**

1. **OPĆE ODREDBE**

Članak 1.

1) Ovom Odlukom određuje se postupak i uvjeti ulaska vozila na terminalu Slavija i prometovanje po Obali kralja Petra Krešimira IV. u zoni smirenog prometa sukladno Odluci o uređenju prometa na području Grada Raba, vremensko ograničenje zadržavanja parkiranja, te ostala pravila.

2) Poslove upravljanja, naplate i organizacije zone smirenog prometa obavlja Dundovo d.o.o.

3) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 2.

1) Subjekti izuzeti od zabrane prometovanja u zoni smirenog prometa utvrđeni ovom Odlukom dužni su podnijeti zahtjev za odobrenje prometovanja trgovačkom društvu Dundovo d.o.o. (u daljnjem tekstu: Upravitelj)

2) Uz zahtjev iz stavka 1. ovog članka zainteresirani subjekt obvezan je priložiti presliku prometne dozvole za odgovarajuće vozilo, te ostalu dokumentaciju utvrđenu ovom Odlukom ovisno o kategoriji.

3) Korisnik je dužan o svakoj promjeni podatka koja se odnosi na osobu ili vozilo obavijestiti nadležni ured Upravitelja najkasnije u roku od 15 dana od dana nastanka promjene.

4) Iznimno, za pojedine kategorije korisnika odobrenje izdaje Upravni odjel za komunalni sustav i zaštitu okoliša Grada Raba (u daljnjem tekstu: Upravni odjel).

Članak 3.

1) Korisnik, u smislu ove Odluke je fizička osoba, obrtnik te pravna osoba ili drugi subjekt koji ispuni uvjete utvrđene ovom Odlukom i ishodi potrebno odobrenje za ulazak u zonu smirenog prometa.

2) Pravo prometovanja u smislu ove Odluke podrazumijeva ulazak, zadržavanje te izlazak iz zone smirenog prometa prema uvjetima o postupanju ovisno o kategoriji korisnika i drugim posebnim uvjetima.

3) Odobrenje za prometovanje podrazumijeva evidentiranje u informacijski sustav Upravitelja.

4) Ograničenje vremena zadržavanja počinje teći prolaskom vozila na terminalu.

5) Korisnik u zoni smirenog prometa mora prigodom vožnje dati prednost pješacima i prema potrebi zaustaviti vozilo.

6) Zadržavanje i parkiranje unutar zone smirenog prometa dozvoljeno je samo na za to predviđenom i označenom prostoru.

Članak 4.

1) Odobrenje za prometovanje vrijedi isključivo za jedno vozilo koje mora biti u vlasništvu podnositelja zahtjeva, uz iznimku utvrđenu za pojedinu kategoriju korisnika.

1. **PODJELA KATEGORIJA**

Članak 5.

1) Odobrenje za prometovanje izdaje se na razdoblje od godinu dana, uz mogućnost produženja.

2) Korisnici se dijele prema slijedećim kategorijama:

Kategorija I: Dostava za zonu smirenog prometa,

Kategorija II: Korisnici koji obavljaju djelatnost u zoni smirenog prometa,

Kategorija III: Iznajmljivači, hoteli i manifestacije,

Kategorija IV: Stanari s prebivalištem u zoni smirenog prometa,

Kategorija V: Stanari s boravištem u zoni smirenog prometa,

Kategorija VI: Korisnici koji pružaju skrb u zoni smirenog prometa,

Kategorija VII: Prijevoz osoba s invaliditetom,

Kategorija VIII: Interventne službe,

Kategorija IX: Javna poduzeća, ustanove i institucije

1. **UVJETI I PRAVA KORIŠTENJA**

***Kategorija I – Dostava za zonu smirenog prometa***

Članak 6.

1) Ulazak za potrebe korisnika koji obavljaju djelatnost dostave fizičkim i pravnim osobama unutar zone smirenog prometa, podrazumijeva prolaz na terminalu „Slavija“ u vremenu od 05:00 - 10:00 i 14:00 – 18:00 sati sa ograničenjem vremena zadržavanja do 30 minuta na za to predviđenoj površini.

2) Teretna vozila kojima se obavlja dostava mogu biti nosivosti do 5 tona.

3) Uz zahtjev iz članka 2. ove Odluke zainteresirani korisnik dužan je dostaviti dokaz o registraciji odgovarajuće djelatnosti (presliku iz obrtnog, trgovačkog ili drugog odgovarajućeg registra) i dokaz o obavljanju dostave.

4) Iznimno, moguće je osigurati prolaz bez ograničenja vremena zadržavanja za korisnike iz stavka 1. ovog članka u slučaju kada je isto nužno za obavljanje djelatnosti, a na temelju Suglasnosti nadležnog Upravnog odjela.

***Kategorija II – Korisnici koji obavljaju djelatnost u zoni smirenog prometa***

Članak 7.

1) Ulazak korisnika koji imaju sjedište ili obavljaju registriranu djelatnost u zoni smirenog prometa podrazumijeva prolaz sa ograničenjem vremena zadržavanja do 60 minuta, 2 puta dnevno.

2) Korisnik iz ovog članka dužan je uz zahtjev dostaviti i dokaz o registraciji djelatnosti (presliku iz obrtnog, trgovačkog ili drugog odgovarajućeg registra) kao i dokaz o obavljanju djelatnosti (ugovor o zakupu, ugovor o poslovnoj suradnji).

3) Ulazak autotaksi službe podrazumijeva prolaz od 00:00 – 24:00 sata sa ograničenjem vremena zadržavanja do 20 minuta.

4) Korisnik iz stavka 3. ovog članka dužan je uz zahtjev priložiti važeću dozvolu za autotaksi prijevoz izdanu od strane nadležnog Upravnog tijela.

5) Ulazak korisnika koji obavljaju djelatnost prijevoza osoba na moru linijskim i izletničkim prijevozom podrazumijeva prolaz 4 puta dnevno sa ograničenjem vremena zadržavanja do 30 minuta.

Članak 8.

1) Ulazak u zonu smirenog prometa korisnika koji obavljaju građevinske ili druge radove podrazumijeva prolaz na terminalu „Slavija“ u vremenu od 06:00 – 18:00 sati sa ograničenjem vremena zadržavanja do 120 minuta, 3 puta dnevno. Uz zahtjev za odobrenje prometovanja prilaže se ugovor o izvođenju radova ili druga odgovarajuća dokumentacija.

2) Servisne službe dužne su Upravitelju dostaviti zahtjev za odobrenje prometovanja najkasnije do 12:00 sati prethodnog dana prije dana obavljanja radova. Iznimno, u hitnim i opravdanim slučajevima Upravitelj može izdati odobrenje i u kraćem roku koje odobrenje izvođač radova mora naknadno opravdati.

3) Iznimno, moguće je osigurati prolaz bez ograničenja vremena zadržavanja za korisnike iz stavka 1. ovog članka u slučaju kada je isto nužno za obavljanje djelatnosti. Uz zahtjev iz članka 2. ove Odluke zainteresirani korisnik dužan je dostaviti dokaz o registraciji djelatnosti (Izvadak iz odgovarajućeg registra), presliku ugovora o poslovnoj suradnji ili izvođenju radova, te ovjerenu izjavu da obavlja servisne radove za subjekte unutar zone smirenog prometa.

Članak 9.

1) Ulazak vozila roditelja u svrhu prijevoza djece u odgojno obrazovnu ustanovu unutar zone smirenog prometa podrazumijeva prolaz na terminalu u vremenu od 06:00 - 16:30 sati sa ograničenjem vremena zadržavanja do 30 minuta, 2 puta dnevno. Odgojno obrazovna ustanova dužna je Dundovo d.o.o. dostaviti popis djece koja pohađaju vrtić, za svaku novu pedagošku godinu.

2) Zahtjev iz članka 2. stavak 2. ove Odluke podnosi roditelj djeteta koje se nalazi na popisu Odgojno obrazovne ustanove iz stavka 1. ovog članka. Upravitelj izdaje maksimalno dva odobrenja za jedno dijete.

***Kategorija III – Iznajmljivači u domaćinstvu, hoteli i manifestacije***

Članak 10.

1) Ulazak u zonu smirenog prometa vozila turista koji koristi uslugu iznajmljivanja unutar zone smirenog prometa, podrazumijeva prolaz u vremenu od 00:00 – 24:00 sata sa ograničenjem vremena zadržavanja do 60 minuta na dan dolaska i odlaska turista.

2) Unos u sustav registarske oznake vozila turista vrši iznajmljivač sa područja zone smirenog prometa putem digitalne aplikacije.

3) Pravo na prometovanje za korisnika iz stavka 1. ovog članka ostvaruje iznajmljivač sa područja zone smirenog prometa. Temeljem Rješenja o kategorizaciji objekta iznajmljivač ostvaruje jedno odobrenje po kategoriziranoj smještajnoj jedinici.

4) Uz zahtjev iz članka 2. ove Odluke zainteresirani korisnik dužan je dostaviti rješenje o kategorizaciji smještajnog objekta.

Članak 11.

1) Ulazak u zonu smirenog prometa gostiju hotela koji se nalaze unutar zone podrazumijeva prolaz u vremenu od 00:00 – 24:00 sata.

2) Broj odobrenja za hotele definira se po principu broja osiguranih vlastitih parkirnih mjesta i to jedno odobrenje za jedno parkirno mjesto bez ograničenja vremena zadržavanja.

3) Za hotele bez osiguranog vlastitog parkirališta izdaje se maksimalno pet odobrenja sa ograničenjem vremena zadržavanja do 30 minuta.

4) Uz zahtjev iz članka 2. ove Odluke zainteresirani korisnik dužan je dostaviti dokaz o registraciji i obavljanju djelatnosti u zoni smirenog prometa, te dokaz o korištenju parkirnih mjesta. Za službena vozila hotela bez vlastitog parkirališta, a služe isključivo za transfer gostiju do hotela, izdaje se maksimalno dva odobrenja sa ograničenjem vremena zadržavanja do 30 minuta.

Članak 12.

1) Ulazak u zonu smirenog prometa vozila za potrebe manifestacija, svadbenih povorki i slično podrazumijeva prolaz isključivo na temelju odobrenja i uvjeta izdanih od strane Upravnog odjela.

2) Zainteresirani korisnik dužan je dostaviti zahtjev Upravitelju najkasnije pet dana ranije od dana održavanja događaja iz stavka 1. ovog članka.

***Kategorija IV - Stanari sa prebivalištem u zoni smirenog prometa***

Članak 13.

1) Ulazak u zonu smirenog prometa vlasnika nekretnina koji imaju u vlasništvu ili na korištenje parkirališno mjesto unutar zone smirenog prometa podrazumijeva prolaz u vremenu od 00:00 – 24:00 sata bez ograničenja vremena zadržavanja.

2) Društvo izdaje maksimalno jedno odobrenje za jedno parkirališno mjesto. Fizičkoj osobi iz stavka 1. ovoga članka može se u istom odobrenju evidentirati više vozila koje su njegovo vlasništvo ukoliko ispunjava uvjete iz stavka 2. ovoga članka, pri čemu se samo jedno vozilo istovremeno može nalaziti unutar zone smirenog prometa.

3) Uz zahtjev iz članka 2. ove Odluke zainteresirani korisnik dužan je dostaviti dokaz o vlasništvu/korištenju nekretnine i parkirališnog mjesta te uvjerenje o prebivalištu (osobnu iskaznicu na uvid).

***Kategorija V - Stanari sa boravištem u zoni smirenog prometa***

Članak 14.

1) Ulazak u zonu smirenog prometa stanara sa boravištem unutar zone smirenog prometa podrazumijeva ulazak u vremenu od 00:00 – 24:00 sata sa ograničenjem vremena zadržavanja do 60 minuta, 2 puta dnevno.

2) Uz zahtjev iz članka 2. ove Odluke zainteresirani korisnik dužan je dostaviti dokaz o boravištu i presliku prometne dozvole vozila. Upravitelj izdaje korisniku jedno odobrenje.

***Kategorija VI: Korisnici koji pružaju skrb u zoni smirenog prometa***

Članak 15.

1) Ulazak u zonu smirenog prometa radi pružanja skrbi potrebitim osobama sa prebivalištem unutar zone smirenog prometa odobrava se svakodnevno u vremenu od 00:00 - 24:00 sata sa ograničenjem vremena zadržavanja do 120 minuta. Davaocima skrbi smatraju se članovi obitelji ili nadležne institucije.

2) Uz zahtjev iz članka 2. ove Odluke zainteresirani korisnik dužan je dostaviti liječničku dokumentaciju koja potvrđuje potrebu za skrb i potvrdu o prebivalištu osobe kojoj se pruža skrb (osobna iskaznica na uvid).

***Kategorija VII - Prijevoz osoba s invaliditetom***

Članak 16.

1) Ulazak u zonu smirenog prometa osoba s invaliditetom sa prebivalištem ili boravištem unutar zone smirenog prometa, a koji upravljaju svojim vozilom, odobrit će se u vremenu od 00:00 - 24:00 sata bez ograničenja vremena zadržavanja.

2) Ulazak u zonu smirenog prometa ostalim osobama sa invaliditetom odobren je ukoliko je registarska oznaka vozila evidentirana u sustav Upravitelja i to jednom dnevno sa ograničenjem vremena zadržavanja do 120 minuta.

3) Ukoliko osoba sa invaliditetom ne upravlja vozilom, pravo na prometovanje prema uvjetima iz ovog članka ostvaruje opunomoćenik.

4) Iznimno od stavka 2. ovog članka zaposlenoj osobi s invaliditetom koja je u radnom odnosu kod poslodavca s područja povijesne jezgre Grada Raba, a koji upravljaju svojim vozilom, ulazak u zonu smirenog prometa odobrit će se u vremenu od 00:00 do 24:00 sata bez ograničenja vremena zadržavanja. Uz zahtjev iz članka 2. ove Odluke zainteresirani korisnik dužan je dostaviti Rješenje nadležnog tijela kojim se dokazuje postojanje invaliditeta (80 ili više posto tjelesnog oštećenja, odnosno osobe koje imaju oštećenja donjih ekstremiteta 60 ili više posto) ili Rješenje o znaku pristupačnosti izdano od strane nadležnog tijela te dokaz o zaposlenju na području povijesne jezgre Grada Raba (npr. potvrda poslodavca).

5) Uz zahtjev iz članka 2. ove Odluke zainteresirani korisnik dužan je dostaviti Rješenje nadležnog tijela kojim se dokazuje postojanje invaliditeta (80 ili više posto tjelesnog oštećenja, odnosno osobe koje imaju oštećenja donjih ekstremiteta 60 ili više posto) ili Rješenje o znaku pristupačnosti izdano od strane nadležnog tijela, te dokaz o prebivalištu unutar zone smirenog prometa (osobnu iskaznicu na uvid).

***Kategorija VIII - Interventne službe***

Članak 17.

1) Ulazak u zonu smirenog prometa u vremenu od 00:00 - 24:00 sata, za potrebe interventnih službi: vatrogasaca, policije, hitne pomoći, elektro-sustava i distribucije, mrtvozornika i to samo za ona vozila koja se koriste u intervencijama, podrazumijeva prolaz na terminalu zone smirenog prometa bez ograničenja vremena zadržavanja.

2) Uz zahtjev iz članka 2. ove Odluke nadležne službe dužne su Upravitelju dostaviti popis vozila koji se koriste tijekom intervencija.

***Kategorija IX - Javna poduzeća, ustanove i institucije***

Članak 18.

1) Ulazak u zonu smirenog prometa službenih vozila subjekata u vlasništvu i većinskom vlasništvu Grada Raba podrazumijeva prolaz na terminalu zone smirenog prometa u vremenu od 00:00 - 24:00 sata, bez ograničenja vremena zadržavanja.

2) Ulazak u zonu smirenog prometa isključivo službenih vozila Lučke uprave, Lučke kapetanije, Krčke biskupije, Ministarstva unutarnjih poslova - Pomorske policije, vozila Državnog inspektorata podrazumijeva prolaz u vremenu od 00:00 – 24:00 sata bez ograničenja vremena zadržavanja.

3) Uz zahtjev iz članka 2. ove Odluke nadležne službe dužne su Upravitelju dostaviti popis službenih vozila.

***NAČIN KORIŠTENJA***

Članak 19.

1) Magnetska RFID kartica ili daljinski upravljač izdaje se samo u iznimnim slučajevima uz podnošenje pisanog zahtjeva korisnika, ako za to postoji opravdana potreba.

2) Naknada za izguljenu ili oštećenu karticu / daljinskog upravljača određuje se temeljem cjenika Upravitelja.

Članak 20.

1) Prvo izdavanje odobrenja za prometovanje zonom smirenog prometa korisniku se izdaje bez naknade.

2) Prekoračenje ograničenja vremena zadržavanja u zoni smirenog prometa definirano je na način da se korisniku obračunavaju negativni bodovi po principu 1 bod za svaku minutu prekoračenja u trajanju do 10 minuta, odnosno 5 bodova za svaku minutu prekoračenja u trajanju dužem od 10 minuta. Nakon akumuliranih 300 negativnih bodova, odobrenje se automatski blokira bez izdavanja obavijesti, te je onemogućeno daljnje korištenje istog.

3) Za ponovno aktiviranje odobrenja iz stavka 1. ovog članka korisnik je dužan platiti naknadu temeljem cjenika Upravitelja.

4) Aktiviranje iz stavka 3. ovog članka ne produžuje trajanje prvotno dobivenog odobrenja prometovanja u pješačkoj zoni.

5) Ukoliko za vrijeme trajanja odobrenja korisnik akumulira manje od 300 negativnih bodova, isti se prilikom produženja odobrenja za narednu godinu dana anuliraju.

Članak 21.

1) Za kategorije korisnika s mogućnošću višekratnih ulaska i izlaska primjenjuje se vremenski razmak (odgoda) ponovnog ulaska od 15 minuta.

2) Od odredbe iz stavka 1. ovog članka izuzeti su korisnici kategorije III, IV, VIII i IX.

Članak 22.

1) U slučaju da korisnik zlouporabi ishođeno odobrenje na način da isti koristi vozilo koje nije registrirano u informacijskom sustavu, ne dostavi promjene iz članka 2. ove Odluke ili na bilo koji drugi način krši uvjete iz ove Odluke i Odluke o uređenju prometa, odobrenje će se automatski blokirati, bez bilo kakve daljnje obavijesti.

2) Za ponovno aktiviranje odobrenja iz stavka 1. ovog članka korisnik je dužan platiti naknadu temeljem cjenika Upravitelja.

Članak 23.

1) Korisniku unutar zone smirenog prometa koji krši odredbe Zakona o sigurnosti prometa na cestama i Odluke o uređenju prometa na području Grada Raba nadležna službena osoba evidentira prometni prekršaj.

2) Za nepoštivanje odredbi iz stavka 1. ovog članka dodjeljuje se 100 kaznenih bodova po utvrđenom prometnom prekršaju. Upravitelj će korisniku po zaprimljenoj obavijesti nadležne službene osobe evidentirati u sustavu 100 kaznenih bodova.

***V. PRIJELAZNE I ZAVRŠNE ODREDBE***

Članak 24.

1) Povlaštene uvjete korištenja mogu ostvariti isključivo osobe koje su podmirile sve obveze prema Upravitelju parkirališta i Gradu Rabu s bilo koje osnove, do dana odobravanja povlaštenog korištenja.

Članak 25.

1) Nadzor nad primjenom odredaba ove Odluke vršiti će radnici zaposlenici Upravitelja, komunalni i prometni redari Upravnog odjela za komunalni sustav i zaštitu okoliša Grada Raba, te službene osobe Ministarstva unutarnjih poslova.

Članak 26.

1) Ova Odluka stupa na snagu osmog dana od dana objave u „Službenim novinama Primorsko-goranske županije“.

KLASA:   
 URBROJ:

U Rabu,\_\_\_\_\_\_\_\_\_\_

GRADSKO VIJEĆE GRADA RABA

Predsjednik

Tomislav Matošić, bacc. med. techn., v.r.